Ego Petrus, comes Autissiodori et Tornodori, et ego Y. comitissa, notum facimus universis presentibus et futuris quod donavimus et concessimus pro remedio animarum nostrarum et antecessorum nostrorum sancte ecclesie Fontisebraldi, in perpetuum, centum solidos Valencenarum monete apud Ouen, annuatim, ad quindenam Sancti-Remigii capiendos. Sed quia dicte ecclesie Sibillam, filiam nostram karissimam, donavimus, dictum redditum tenebit et habebit quamdiu vixerit, et post Sibille decessum ad ecclesiam nominatam redditus predictus deveniet. Hanc, vero, donationem, Philippus et Robertus, filii nostri, laudaverunt, et nos sigillorum nostrorum munimine presentem cartulam roboravimus. Actum, anno dominice Incarnationis, millesimo ducentesimo-decimo, mense maio.